b'\n_START_ARTICLE_\nOversettelse\n_START_PARAGRAPH_\n\xc3\x85 oversette betyr \xc3\xa5 tolke eller gjengi meningen i en tekst eller et utsagn p\xc3\xa5 et annet spr\xc3\xa5k, som regel skriftlig. Hensikten er \xc3\xa5 skape en oversettelse eller m\xc3\xa5ltekst som gjengir samme tanke, meningsinnhold og gjerne form eller stil som originalteksten, p\xc3\xa5 en s\xc3\xa5 objektiv og riktig m\xc3\xa5te som mulig. Oversettelse er forskjellig fra tolking fordi oversetteren ikke beh\xc3\xb8ver \xc3\xa5 jobbe simultant. Dersom et muntlig budskap likevel skal gjengis skriftlig simultant, kaller man det skrivetolking. En offentlig godkjent oversetter kalles statsautorisert translat\xc3\xb8r. _NEWLINE_Oversettelsens overordnete m\xc3\xa5lsetting er \xc3\xa5 skape ekvivalens eller st\xc3\xb8rst mulig likhet mellom originalteksten og m\xc3\xa5lteksten, samtidig som man tar hensyn til en rekke spr\xc3\xa5klige barrierer. Slike barrierer eller faktorer kan v\xc3\xa6re konteksten (i hvilken kulturell eller faglig sammenheng teksten er skrevet), grammatikkregler for begge spr\xc3\xa5k, spr\xc3\xa5klig kutyme, idiomer, metaforer, allusjoner og lignende. Disse faktorene m\xc3\xa5 tolkes og veies opp mot hverandre, og krever at oversetteren har god bakgrunnskunnskap om emnet, gjerne h\xc3\xb8yere utdanning innen feltet, og setter seg godt inn i problematikken som er knyttet til \xc3\xa5 gjengi teksten p\xc3\xa5 m\xc3\xa5lspr\xc3\xa5ket. _NEWLINE_Tradisjonelt er oversettelse naturligvis et arbeid som utf\xc3\xb8res av mennesker. Det er de senere ti\xc3\xa5r ogs\xc3\xa5 blitt gjort fors\xc3\xb8k p\xc3\xa5 \xc3\xa5 automatisere oversettelsen (maskinell oversettelse), eller \xc3\xa5 bruke datamaskiner som en hjelp til menneskelig oversettelse (elektronisk st\xc3\xb8ttet oversettelse)._NEWLINE_Tolkning av en tekst kan i videre forstand ogs\xc3\xa5 inneb\xc3\xa6re tydning og utlegging som inneb\xc3\xa6rer forskjellige oppfatninger og forst\xc3\xa5elser av meningsinnholdet i den samme teksten. Gjendiktning er en form for oversettelse der en fors\xc3\xb8ker \xc3\xa5 formidle og gjenskape litter\xc3\xa6re kvaliteter i en tekst og ikke bare det som kommer fram ved en vanlig ordrett oversettelse. Dette gjelder s\xc3\xa6rlig n\xc3\xa5r en oversetter dikt, sangtekster og annet der rytme, lyd og andre poetiske virkemidler ogs\xc3\xa5 er viktige egenskaper for opplevelsen av teksten.'